Diari Oficial de la Generalitat Valenciana


Sumari del DOGV 9335, del 10-05-2022 (2022/3979)

RESOLUCIÓ de 3 de maig de 2022, del director general del Palau de les Arts Reina Sofia, Fundació de la Comunitat Valenciana, per la qual es dona publicitat a la convocatòria del procés selectiu per a cobrir, com a personal laboral fix, un lloc de pianista repertorista corresponent a l'oferta d'ocupació pública de l'entitat de 2019.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9335

Data del DOGV
:   10-05-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/3979


Data del document
:   03-05-2022

Organisme emissor
:   Fundació de la Comunitat Valenciana Palau de les Arts Reina Sofia

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 3 de maig de 2022, del director general del Palau de les Arts Reina Sofia, Fundació de la Comunitat Valenciana, per la qual es dona publicitat a la convocatòria del procés selectiu per a cobrir, com a personal laboral fix, un lloc de pianista repertorista corresponent a l'oferta d'ocupació pública de l'entitat de 2019. [2022/3979]  
  
En data 31.12.2019 es dona publicitat en el Diari Oficial de la Generalitat Valenciana número 8708, a l'oferta d'ocupació pública del Palau de les Arts Reina Sofia, Fundació de la Comunitat Valenciana per a 2019.  
Entre els llocs que integren l'oferta esmentada es troba 1 lloc de pianista repertorista, que pertany a l'àrea artística.  
Aquesta resolució dona publicitat a la convocatòria del procés selectiu per a cobrir definitivament aquest lloc, per torn lliure, mitjançant el sistema selectiu d'oposició.  
Aquest procés selectiu es regirà per les bases i els annexos a aquestes, els quals s'adjunten a aquesta resolució.  
En allò no previst en aquestes bases, se seguiran les indicacions adreçades a les persones aspirants que la Direcció de la Fundació Palau de les Arts Reina Sofia i l'òrgan tècnic de selecció, segons les respectives competències, faran públiques a través de la seu electrònica ocupacio.lesarts.com. Igualment, a través d'aquesta seu electrònica, s'informarà sobre les formes, dates i terminis d'admissió de sol·licituds per a participar en el procés selectiu.  
Per tant, i en virtut de les facultats atorgades per l'article 25.i dels Estatuts del Palau de les Arts i informe favorable de la Direcció General de Pressupostos en data 27 de desembre de 2019, resolc:  
  
1. Normes generals  
1.1. El caràcter d'entitat pública del Palau de les Arts Reina Sofia, Fundació de la Comunitat Valenciana (d'ara en avant Les Arts), integrant del sector públic empresarial i fundacional de la Generalitat, segons recullen els articles 2 i 3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, determina que en l'accés als llocs de treball d'aquesta s'hagen de garantir els principis constitucionals de publicitat, igualtat, mèrit i capacitat, així com la resta de principis recollits en la Llei 10/2010, de 9 de juliol, d'ordenació i gestió de la funció pública valenciana.  
  
El lloc a cobrir es determina a través de l'oferta d'ocupació pública corresponent, la qual s'ha definit segons les premisses legalment aplicables.  
1.2. L'objecte d'aquesta convocatòria és regular el procés selectiu per a cobrir, pel procediment d'oposició, en torn lliure, en règim especial d'artistes laboral de duració indefinida, 1 lloc musical de l'àrea artística, que pertany a l'oferta d'ocupació pública per a l'any 2019, detallat en l'annex I.  
1.3. Aquest procés es regirà pel que estableix el VI Acord de la Comissió de Diàleg Social del Sector Públic Instrumental de la Generalitat relatiu a criteris generals d'aplicació a les ofertes d'ocupació pública i les seues convocatòries, a les borses d'ocupació temporal, així com als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació, en el sector públic instrumental de la Generalitat i, en especial, pel que fa a la provisió de places que es corresponen amb la prestació de serveis de caràcter artisticomusical; pel Reial decret 1435/85, d'1 d'agost, pel qual es regula la relació laboral especial d'artistes en espectacles públics, pel Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors, per la resta de normes d'aplicació general i pertinent, i pel que es disposa en aquesta convocatòria.  
1.4. Aquesta convocatòria tindrà en compte el principi d'igualtat de tracte entre homes i dones pel que fa a l'accés a l'ocupació, d'acord amb l'article 14 de la Constitució Espanyola, la Llei orgànica 3/2007, de 22 de març, per a la igualtat efectiva de dones i homes, i el que estableix el mateix Pla d'igualtat de Les Arts.  
1.5. El procés de selecció garantirà el dret d'accés a l'ocupació pública de les persones interessades, de conformitat amb els principis recollits en l'article 51 de la Llei de funció pública valenciana.  
  
  
2. Característiques del lloc  
2.1. El grup i nivell professional actual corresponent al lloc objecte d'aquest procés selectiu és:  
  
Grup professional Nivell Denominació  
III-B Tècnic superior 13 Pianista repertorista  
  
Aquest lloc es troba en procés de reclassificació professional, i seria possible una modificació de conformitat amb el preacord de text del II conveni col·lectiu acordat entre les parts negociadores i pendent d'aprovació; això suposaria la reclassificació a un nivell superior a l'actual.  
  
2.2. La retribució bruta anual actual corresponent al lloc objecte d'aquest procés selectiu, i sense perjudici del que s'indica en el paràgraf anterior, és de 32.626 - per a l'exercici 2022.  
2.3. La persona que resulte seleccionada es vincularà a Les Arts a través d'un contracte indefinit en règim laboral d'artistes en espectacles públics, acollit al Reial decret 1435/85, d'1 d'agost, amb un període de prova de 6 mesos i estarà subjecta al règim d'incompatibilitats de la Llei 53/1984, de 26 de desembre, d'incompatibilitats del personal al servei de les Administracions Públiques i normativa de desplegament.  
  
  
3. Requisits  
3.1. Aquelles persones que desitgen participar en el procés selectiu hauran de posseir, en el dia de la finalització del termini de presentació de sol·licituds i mantindre fins al moment de la formalització del contracte de treball, els requisits següents:  
3.1.1 Tindre nacionalitat espanyola, o ser nacional d'algun de la resta d'Estats membres de la Unió Europea, o persones estrangeres amb residència legal a Espanya. Tanmateix, també podrà presentar candidatura qualsevol persona que no es trobe en les situacions esmentades de nacionalitat i/o residència, la qual haurà d'obtindre de forma obligatòria la residència legal a Espanya en el termini màxim de 6 mesos des de la data de publicació del resultat d'aquesta convocatòria, en el cas de ser la persona seleccionada per a cobrir el lloc objecte de la convocatòria.  
  
3.1.2 Tindre capacitat legal per a contractar la prestació del seu treball, d'acord amb el que preveu l'article 7 de l'Estatut dels Treballadors.  
  
3.1.3 Haver complit 16 anys i no excedir, si escau, l'edat màxima legal de jubilació.  
3.1.4 No incórrer en cap causa d'incompatibilitat que li impedisca l'exercici de funcions en règim general amb una entitat pública.  
3.1.5 Posseir les capacitats funcionals i aptituds físiques i psíquiques que siguen necessàries per a realitzar les funcions o tasques corresponents. Les persones amb diversitat funcional podran participar en el procediment selectiu, en igualtat de condicions que la resta d'aspirants, sempre que puguen acreditar el grau de diversitat funcional, així com la compatibilitat amb la realització de les funcions o tasques corresponents. Aquelles persones que superen les proves selectives hauran d'acreditar, durant el període de prova, mitjançant certificat mèdic oficial, que posseeixen les capacitats i aptituds físiques i psíquiques necessàries per a la realització de les funcions o tasques corresponents.  
3.1.6 Habilitació: no trobar-se inhabilitat/ada per sentència ferma per a exercir funcions semblants a les pròpies de la categoria professional a la qual es pretén accedir. Si es tracta de persones nacionals d'altres estats, no trobar-se inhabilitat/ada o en situació equivalent que impedisca, en els mateixos termes al seu Estat, l'accés a l'ocupació pública.  
3.1.7 En cas d'haver prestat serveis amb caràcter previ en la Fundació Palau de les Arts Reina Sofia, no haver sigut acomiadat/ada disciplinàriament de forma procedent per la Fundació.  
3.1.8 Posseir la titulació exigida de Títol Superior de Música en l'especialitat de piano o equivalent, i s'haurà d'acreditar l'homologació en cas de titulació obtinguda en l'estranger, o complir els requisits per a la seua obtenció en la data de finalització del termini de presentació de candidatures.  
Els requisits anteriors s'hauran de reunir en referència a l'últim dia del termini de presentació de sol·licituds, i es mantindran fins a la data de formalització del contracte. El contracte de treball no podrà formalitzar-se amb aquella persona que no acredite que reuneix els requisits i condicions exigits en la convocatòria.  
En qualsevol cas, a la data de formalització del contracte, la persona que haja obtingut la titulació a l'estranger i haja sol·licitat dins del termini establit i en la forma escaient l'homologació corresponent, s'entendrà que compleix aquest requisit i haurà d'obtindre la pertinent homologació en el termini màxim de 4 anys.  
En el cas que, una vegada obtinguda l'homologació, aquesta ho siga per un nivell inferior al requerit en aquesta convocatòria, a causa de les diferents regulacions entre països existents en aquesta matèria, la persona contractada disposarà d'un termini màxim de 2 anys, des de l'obtenció de l'homologació, per a adquirir la titulació al nivell requerit. En cas de no obtindre-la, aquesta circumstància suposarà l'extinció contractual immediata segons el que estableix l'article 52 de l'Estatut dels Treballadors.  
Les Arts, en la mesura de les seues possibilitats, assessorarà i facilitarà el procés dels tràmits pertinents per a l'obtenció de l'homologació corresponent, tot i que serà responsable única del compliment i obligació d'obtenció d'aquesta la mateixa persona contractada.  
3.2. Les persones amb diversitat funcional seran admeses en igualtat de condicions amb la resta d'aspirants, sense establir exclusions per limitacions psíquiques o físiques, tret dels casos en què siguen incompatibles per a la realització de les tasques o funcions corresponents. Per a aquestes persones, si ho han sol·licitat prèviament a la instància, l'òrgan tècnic de selecció adaptarà, en la mesura que siga possible, el temps i mitjans de realització dels exercicis de manera que gaudisquen d'igualtat de condicions.  
  
4. Presentació de sol·licituds: forma i termini  
4.1. La presentació de sol·licituds i inscripció es realitzarà exclusivament per mitjans electrònics, atenent la capacitat tècnica i el perfil professional per a l'accés i disponibilitat dels mitjans electrònics del col·lectiu al qual s'adreça. Aquelles persones que desitgen participar en aquest procés selectiu hauran d'emplenar la sol·licitud d'inscripció a través de la pàgina web https://ocupacio.lesarts.com/. En aquest entorn es faran tots els tràmits de presentació de la sol·licitud de participació i aportació de documents, que sempre hauran d'estar inclosos en l'oferta del lloc, i no es tindrà en consideració aquella documentació que la persona poguera tindre en el seu perfil general sense haver-la aportat correctament al procés específic.  
4.2. Per a qualsevol incidència tècnica en emplenar la sol·licitud o per a qualsevol dubte pel que fa a les bases es pot contactar amb Les Arts a través del compte de correu hwygrlqb@ctyvnsz.geh.  
4.3. En el procés de la inscripció electrònica s'haurà de presentar la documentació següent:  
- Curriculum vitae detallat, on s'acredite la seua trajectòria, experiència professional, així com els títols, idiomes, cursos i diplomes obtinguts.  
- Document d'identitat, passaport o targeta de residència que corresponga.  
- Titulació acadèmica obtinguda que acredite comptar amb la formació requerida per a la inscripció, segons s'indica en l'annex I, que, en el cas d'haver-se obtingut en l'estranger, s'haurà d'haver homologat a Espanya o haver-ne sol·licitat l'homologació. No s'admetrà la inscripció amb una titulació i/o condicions diferents de les especificades en l'annex I.  
- Certificat que acredite, si escau, algun tipus de diversitat funcional. Les persones amb diversitat funcional que complisquen els requisits anteriors i ho formulen expressament en la sol·licitud de participació, podran optar en igualtat de condicions amb la resta de persones aspirants, sense establir exclusions per limitacions psíquiques o físiques, tret dels casos en què siguen incompatibles per a la realització de les tasques o funcions corresponents. L'òrgan tècnic de selecció establirà per a les persones amb diversitat funcional que ho necessiten, i que així ho hagen sol·licitat, les adaptacions necessàries per a la realització de les proves. L'òrgan tècnic de selecció podrà, segons el seu criteri i en qualsevol moment del procediment, sol·licitar a qui així ho haja comunicat l'acreditació de la condició de diversitat funcional a través de dictamen tècnic facultatiu per l'òrgan competent.  
- Declaració jurada de no haver sigut inhabilitat o inhabilitada per sentència ferma o com a conseqüència d'haver sigut acomiadat/ada disciplinàriament de forma procedent, per a exercir funcions semblants a les pròpies de la categoria professional a la qual es pretén accedir. Si es tracta de persones nacionals d'altres estats, no trobar-se inhabilitades o en situació equivalent ni haver sigut sotmeses a sanció disciplinària o equivalent que impedisca, en els mateixos termes al seu Estat, l'accés a l'ocupació pública. Aquesta declaració s'efectuarà directament durant el procés d'inscripció pel web.  
- Justificant d'haver procedit al pagament de participació establit en l'apartat 5.  
4.4. Víctimes de violència de gènere o terrorisme. Les persones aspirants que ostenten la condició de víctima de violència de gènere o víctima de terrorisme disposaran d'un apartat específic en la inscripció on poder consignar aquesta condició i sol·licitar les mesures especials reconegudes a l'efecte.  
4.5. La documentació haurà d'estar expedida en llengua valenciana o castellana. En el cas de documents expedits en un altre idioma, s'hauran d'aportar amb la traducció oficial corresponent, en cas contrari no es tindrà en consideració.  
4.6. La participació d'un/a aspirant en aquest procés de selecció inclourà també una declaració responsable on es faça constar:  
- confirmació per part seua que compleix els requisits indispensables exigits,  
- reconeixement per part seua de l'autenticitat de la documentació que hi adjunta i de la informació que apareix al seu currículum,  
- acceptació expressa per part seua de tot el que s'estableix en les bases reguladores d'aquesta convocatòria,  
- autorització per part seua a Les Arts i, si escau, per al tractament automatitzat de les seues dades, i  
- autorització per part seua a Les Arts per a la publicació, en la pàgina web d'aquesta, dels resultats obtinguts en el procés de selecció.  
Aquesta declaració serà efectuada directament durant el procés d'inscripció per el web.  
4.7. Totes les persones inscrites hauran d'indicar un compte de correu electrònic a l'efecte de comunicacions.  
El domicili, correu electrònic i telèfons de contacte que s'indiquen en la inscripció es consideraran com els únics vàlids a l'efecte de notificacions, i seran responsabilitat exclusiva de la persona sol·licitant tant els errors en la consignació d'aquests, com la no comunicació per escrit a aquesta entitat de qualsevol canvi de domicili, correu electrònic i/o telèfon de contacte.  
La consignació de dades falses en la sol·licitud d'aquesta convocatòria, o la falsedat en la documentació aportada, comportarà l'expulsió automàtica de la convocatòria, sense perjudici de les mesures legals que corresponga adoptar.  
4.8. En cas de no presentar-se alguna documentació de la manera establida, la persona que no complisca aquest requeriment no serà admesa i suposarà la seua expulsió o no admissió com a candidat/a vàlid/a.  
El control de validesa d'aquests documents podrà determinar l'exclusió del procés de les persones que no complisquen algun dels requisits, sense perjudici que Les Arts puga requerir en qualsevol moment a les persones aspirants que aporten els documents originals per a la seua confrontació, fins i tot una vegada haja conclòs el procés selectiu, i eliminar la persona aspirant o rescindir la relació laboral si s'observa alguna irregularitat.  
4.9. El termini per a la presentació de sol·licituds serà de 30 dies naturals i començarà a comptar a partir de l'endemà de la publicació de la convocatòria en el Diari Oficial de la Generalitat Valenciana. Aquesta convocatòria, a més, es farà pública en la pàgina web de Les Arts.  
4.10. Durant el procés de selecció i fins a la finalització de les proves, tota la informació que hagen de conéixer els participants es publicarà en el web https://ocupacio.lesarts.com/, i aquesta publicació serà la notificació a tots els efectes.  
Correspon a les persones aspirants prestar la deguda atenció a la publicació dels llistats, així com a la informació dels terminis i als requeriments que Les Arts poguera fer-los amb caràcter general, cosa que es realitzarà sempre i únicament a través del web esmentat.  
4.11. Els possibles requeriments es realitzaran per via electrònica, a través del correu electrònic i telèfon/s de contacte que figuren en les sol·licituds, els quals es consideraran els únics vàlids a l'efecte de notificacions, i serà responsabilitat exclusiva de les persones sol·licitants prestar la deguda atenció a aquestes comunicacions, així com informar dels possibles errors o canvis en la consignació d'aquests.  
  
5. Pagament de participació  
5.1. Per a inscriure's correctament s'ha d'haver fet el pagament establit i aprovat pels òrgans de govern de l'entitat, en la Comissió Executiva de data 19.05.2021.  
5.2. El preu establit és de 20 euros. Aquest pagament es realitzarà per mitjà de transferència al compte de Les Arts en el banc Caixabank amb les següents dades de transferència:  
IBAN: ES04-6796-8129-2918-9416-2608  
En «Concepte» de la transferència, la persona aspirant haurà de consignar el seu nom i cognoms, número d'identitat i el text «Pagament inscripció OOP Pianista repertorista 22».  
En cap cas, aquest pagament de participació eximirà del tràmit de registre electrònic de la sol·licitud en el web. La manca de justificació de l'abonament d'aquest preu o de la presentació dins del termini establit i en la forma escaient en el web de la sol·licitud d'inscripció determinarà l'exclusió de la persona aspirant.  
5.3. Exempcions al pagament d'inscripció. Estaran exemptes del pagament:  
a) Les persones que figuren com a demandants d'ocupació durant el termini, com a mínim, de sis mesos anteriors a la data de convocatòria de les proves selectives. Seran requisits per a beneficiar-se de l'exempció que, en el termini del qual es tracte, no hagen rebutjat cap oferta d'ocupació adequada, no s'hagen negat a participar, tret de causa justificada, en accions de promoció, formació o reconversió professional i que, així mateix, no tinguen rendes superiors, en còmput mensual, al salari mínim interprofessional.  
Per tal d'acollir-se a l'exempció, les persones interessades hauran d'acreditar la condició de demandant d'ocupació així com acreditar no haver rebutjat cap oferta d'ocupació adequada i no haver-se negat a participar en accions de promoció, formació o reconversió professional, tot això mitjançant un certificat emés per l'Institut Nacional d'Ocupació o, si escau, el servei regional d'ocupació que corresponga, i aquest certificat haurà d'anar acompanyat de l'informe actualitzat de la vida laboral emés per la Tresoreria General de Seguretat Social.  
Pel que fa a l'acreditació de les rendes, es realitzarà amb una declaració jurada o promesa escrita de la persona sol·licitant.  
b) Aquelles persones que siguen membres d'una família nombrosa de caràcter especial o d'una família monoparental de categoria especial, en els termes de l'article 12.1.c de la Llei 40/2003, de 18 de novembre, de protecció a les famílies nombroses. La condició de família nombrosa de categoria especial s'acreditarà mitjançant el títol corresponent actualitzat. S'ha d'adjuntar a la sol·licitud una còpia compulsada o confrontada del carnet de família nombrosa de caràcter especial en vigor.  
  
Tindran dret a una reducció del 50 % de l'import total les persones que acrediten ser membres de família nombrosa de categoria general. L'acreditació d'aquesta condició es farà adjuntant a la sol·licitud una còpia compulsada o confrontada del carnet de família nombrosa general en vigor.  
c) Les persones que siguen víctimes d'actes de violència sobre la dona que acrediten aquesta condició mitjançant qualsevol dels mitjans de prova prevists en la normativa autonòmica contra la violència sobre la dona en l'àmbit de la Comunitat Valenciana.  
d) Les persones amb diversitat funcional igual o superior al 33 %. Aquesta condició s'acreditarà mitjançant un certificat actualitzat acreditatiu de la discapacitat expedit per l'òrgan competent per a expedir aquests certificats. S'acompanyarà la sol·licitud amb una còpia compulsada o confrontada del certificat.  
e) Les persones en situació d'exclusió social, quan aquesta s'acredite per l'òrgan competent en matèria de benestar social de l'ajuntament de residència.  
Les persones aspirants en les quals concórreguen una o més d'aquestes circumstàncies ho faran constar a la sol·licitud d'inscripció telemàtica en marcar la casella destinada a l'efecte. Així mateix, hauran d'aportar, en l'apartat corresponent del web en el moment de la inscripció, la documentació acreditativa d'aquesta condició dins del termini previst per a la realització de la inscripció.  
5.4. La devolució d'aquest pagament no procedirà en els supòsits d'exclusió de les proves selectives per causa imputable a la persona interessada.  
5.5. La manca de la justificació de l'abonament del pagament de participació en el moment de la inscripció determinarà l'exclusió de la persona aspirant.  
5.6. Les persones que superen finalment les proves selectives i que hagen sol·licitat una de les exempcions establides en aquest apartat hauran de presentar fotocòpia compulsada dels documents acreditatius de l'exempció. En cas contrari, no podran formalitzar el contracte com a personal indefinit de Les Arts, sense perjudici de la responsabilitat en què pogueren haver incorregut per falsedat en la seua sol·licitud de participació.  
  
6. Admissió de les persones aspirants  
6.1. Finalitzat el termini de presentació de sol·licituds, la direcció general de Les Arts dictarà resolució i declararà aprovada la relació provisional de persones admeses i excloses, indicant-ne el motiu d'exclusió, la qual es publicarà en el web https://ocupacio.lesarts.com/.  
6.2. Les persones aspirants disposaran d'un termini màxim de 7 dies naturals a partir de l'endemà de la publicació del llistat provisional, per tal d'esmenar els defectes en què hagen incorregut en la seua sol·licitud o realitzar les al·legacions que estimen pertinents. Transcorregut el termini i vistes les al·legacions i, si escau, esmenats els defectes, es dictarà resolució i s'elevarà a definitiva la relació de persones admeses i excloses a la realització de les proves, la qual es publicarà en el web esmentat, junt amb la data concreta i hora en què tindran lloc les proves selectives, que, en qualsevol cas, es duran a terme en un termini no inferior a 7 dies naturals des de la publicació del llistat definitiu.  
L'esmena es realitzarà a través del web indicat i en l'apartat habilitat a aquest efecte.  
En cas que la persona interessada no esmene el defecte que n'haja causat l'exclusió en el termini indicat es considerarà que desisteix de la sol·licitud.  
  
7. Òrgan tècnic de selecció  
7.1. L'execució del procés selectiu, avaluació de la fase d'oposició i concurs de les persones aspirants, s'encomanarà a un òrgan tècnic de selecció col·legiat, el qual actuarà sotmés a les causes generals d'abstenció i recusació contingudes en els articles 23 i 24 de la Llei 40/2015, d'1 d'octubre, de règim jurídic del sector públic.  
7.2. L'òrgan tècnic de selecció estarà compost per quatre membres designats per resolució de la sotssecretaria de la Conselleria d'Educació, Cultura i Esport, a la qual està adscrita la Fundació en virtut del que disposa l'apartat dotzé del II Acord de la Comissió de Diàleg Social del Sector Públic Instrumental de la Generalitat Valenciana. Sols un d'ells podrà ser personal al servei de Les Arts. Aquest membre exercirà les funcions de secretari/ària, amb veu, però sense vot.  
  
Es podran substituir els membres en cas d'absència o de malaltia, així com en els casos en què s'haja declarat la seua abstenció o recusació.  
7.3. El funcionament de l'òrgan tècnic de selecció serà l'establit per als òrgans col·legiats de les administracions públiques en els articles 15 a 19 de la Llei 40/2015, d'1 d'octubre, de règim jurídic del sector públic, i s'adoptaran les decisions de forma col·legiada, les quals quedaran recollides en l'acta corresponent.  
7.4. El nomenament de les persones membre de l'òrgan tècnic de selecció es realitzarà amb una antelació mínima de 7 dies a la data d'inici de les proves, mitjançant resolució que es publicarà en el web de Les Arts.  
7.5. Serà competència de l'òrgan tècnic de selecció la resolució de les incidències que durant el transcurs del procés selectiu es puguen produir, i vetlarà pel desenvolupament correcte d'aquest.  
7.6. Si en qualsevol moment del procés l'òrgan tècnic de selecció té coneixement que alguna de les persones sol·licitants no reuneix els requisits exigits, o els mèrits al·legats, haurà de requerir-los per a la seua acreditació. En el cas de no ser acreditats en un termini de 5 dies naturals des que s'ha fet el requeriment, la persona quedarà exclosa del procés, prèvia indicació de les inexactituds o falsedats formulades per la persona sol·licitant.  
  
8. Procediment de selecció  
8.1. El procediment de selecció serà el d'oposició.  
8.2. La fase d'oposició consistirà en una audició, amb els exercicis que s'especifiquen en l'annex II, constarà de dues proves obligatòries i la primera serà eliminatòria respecte de la segona.  
8.2.1. 1a prova. - Primera prova. L'ordre d'actuació dels aspirants estarà determinat alfabèticament segons el primer cognom, d'acord amb el sorteig que es realitzarà el mateix dia de l'audició. Totes les persones candidates seran convocades a primera hora per a fer el sorteig. Aquest sorteig es realitzarà cada un dels dies en què tinguen lloc les audicions.  
  
Durant la celebració de la primera prova cada aspirant se cenyirà a la interpretació estricta del programa exigit pel tribunal. L'incompliment d'aquesta disposició determinarà, per a la persona aspirant, la impossibilitat de continuar amb les proves d'audició.  
Finalitzada la primera prova, el tribunal estendrà acta amb el llistat de persones presentades, on s'indicarà apte/a o no apte/a. La decisió del tribunal serà adoptada per majoria simple i el vot serà secret i es farà en silenci una vegada haja finalitzat l'exercici. Aquest llistat es publicarà a la finalització de la prova en la pàgina web esmentada en l'apartat 4.1. i als taulers habilitats a l'efecte.  
8.2.2. 2a prova. - Segona prova. Les persones que hagen passat la primera prova realitzaran la segona prova. L'ordre de citació serà alfabètic i començarà per la lletra del primer cognom d'acord amb el sorteig que es realitzarà el mateix dia de l'audició. Totes les persones candidates seran convocades a primera hora per a fer el sorteig. Aquest sorteig es realitzarà cada un dels dies en què tinguen lloc les audicions.  
  
L'exercici a realitzar serà puntuat de l'1 al 10 per cadascuna de les persones que componen el tribunal. La puntuació final de cada candidat/a s'obtindrà de la mitja de les puntuacions assignades per cada membre del tribunal.  
El vot serà secret i es farà una vegada haja finalitzat l'exercici.  
Finalitzada la segona prova, el tribunal estendrà acta amb el llistat de persones presentades, on s'indicarà la puntuació obtinguda. Aquest llistat es publicarà a la finalització de la prova en la pàgina web esmentada en l'apartat 4.1. i als taulers habilitats a l'efecte.  
En funció del nombre total de persones admeses a realitzar l'audició, el procés selectiu podrà tindre una duració de més d'un dia. El detall dels dies i persones a assistir segons el que s'assenyala al punt 8.2 serà publicat en el web esmentat.  
No es proporcionaran còpies de cap dels fragments: les persones candidates els hauran d'obtindre pels seus mitjans.  
En cada exercici, el tribunal es guarda la potestat de posar-ne fi en el moment que considere oportú.  
Queda prohibit l'ús de telèfons mòbils, tant per a totes les persones que formen part del tribunal com per als participants, durant la realització de les proves per tal d'impedir qualsevol tipus de comunicació entre el tribunal i/o participants i qualsevol persona externa a aquest, amb la finalitat d'evitar distraccions i aconseguir la major imparcialitat possible de les proves.  
Es procedirà a la gravació audiovisual de cada prova (primera i segona) de cada aspirant, a l'efecte corresponent del contingut del desenvolupament de la prova i possibles reclamacions, sense que aquesta gravació puga tindre altres finalitats que les indicades en aquest apartat.  
Les proves seran públiques, i s'haurà de mantindre com a límit l'aforament permés de la sala on es realitzen. El públic no les podrà gravar amb cap mitjà ni per a cap finalitat, i s'haurà de guardar silenci absolut. Per tal de garantir la igualtat d'oportunitats, els aspirants sols podran accedir a la sala de l'audició en les proves en què no participen.  
  
Seran excloses les persones que no es presenten el dia de la prova al lloc i a l'hora que s'haja establit a l'efecte, o bé que es presenten quan ja s'hagen iniciat les proves.  
El tribunal podrà requerir, en qualsevol moment del procés, l'acreditació d'identitat de les persones aspirants. Així mateix, si tinguera coneixement que algun/a dels/de les aspirants no compleix qualsevol dels requisits exigits en la convocatòria, prèvia audiència a la persona interessada, haurà de proposar la seua exclusió.  
Si el tribunal ho considera oportú podrà sol·licitar d'algun/a aspirant la repetició de tota o part de l'audició en qualsevol de les proves.  
9. Resultat final  
9.1. Finalitzada l'audició es publicarà el llistat provisional de persones candidates amb el resultat de la prova d'audició, amb el detall de primera i segona prova, el qual inclourà la puntuació corresponent obtinguda. Aquesta publicació es realitzarà pels mitjans esmentats en l'apartat 4.1. A partir de la data de publicació, es comptarà amb un termini de 7 dies naturals per a possibles reclamacions. Finalitzat el termini per a la presentació de reclamacions, el tribunal publicarà el llistat definitiu d'aspirants amb la puntuació pels mateixos mitjans.  
9.2. Es configurarà una relació de les persones aspirants que hagen aconseguit la puntuació mínima de 4 en la fase d'oposició (nota de tall per a considerar la superació d'aquest procés selectiu), ordenada per puntuació de major a menor, i es consideraran les persones seleccionades per a ocupar el lloc objecte d'aquesta convocatòria, aquelles que hagen obtingut les puntuacions més altes per l'ordre corresponent, i sempre que la puntuació de la fase d'oposició obtinguda siga igual o superior a 7 punts. Aquest llistat serà publicat per resolució de la direcció general de Les Arts, a proposta de l'òrgan tècnic de selecció i es publicarà tant en el Diari Oficial de la Generalitat Valenciana com en el web habilitat a l'efecte.  
9.3. En cas d'empat, es decidirà de la manera següent:  
- Primer: per la puntuació més alta que s'haja obtingut en la segona prova de l'audició, sense comptar amb la puntuació més alta i la més baixa.  
- Segon: en cas de persistir l'empat s'atendrà en favor de la persona amb diversitat funcional i si l'empat es produeix entre aquestes persones, s'elegirà aquella que tinga acreditat un percentatge més alt de discapacitat.  
- Tercer: si l'empat fora entre persones de diferent sexe, en favor del sexe menys representat dins del col·lectiu de persones que formen part del grup o categoria professional convocat.  
- Quart: per últim, en cas de persistir, per ordre alfabètic del primer cognom de les persones aspirants empatades, i s'iniciarà aquest ordre per la lletra «B» d'acord amb el resultat del sorteig celebrat el dia 10 d'abril de 2017 (DOGV 8034, 08.05.2017) o posterior que el substituïsca.  
9.4. La convocatòria podrà declarar-se deserta si no existeix cap candidat/a que haja obtingut la puntuació mínima requerida per a la contractació indefinida, o bé la mínima per a entendre superada la fase d'oposició i passar a formar part de la borsa corresponent.  
9.5. La persona que resulte seleccionada, d'acord amb el que s'ha estipulat en l'apartat 2.3., serà contractada amb caràcter indefinit i haurà de superar un període de prova de 6 mesos.  
9.6. En el cas que la persona que resulte seleccionada per a ocupar el lloc objecte d'aquesta oferta d'ocupació pública no presente la documentació corresponent, no complisca els requisits exigits, renuncie, o finalitze la seua relació laboral durant el període de prova, el lloc s'adjudicarà a la següent persona candidata de la relació a la qual es refereix el punt 9.2.  
  
10. Normes finals  
10.1. Les persones que participen en les proves corresponents hauran d'observar, en tot moment, les instruccions de les persones que componen el tribunal, o del personal ajudant de Les Arts, durant la celebració d'aquestes, i en especial assumiran i compliran totes les mesures higièniques i sanitàries que siguen exigides per l'entitat com a conseqüència de la covid-19. Qualsevol alteració en el desenvolupament normal de les proves per part d'alguna de les persones aspirants, quedarà reflectida en l'acta corresponent, i aquest/a aspirant podrà continuar l'exercici amb caràcter condicional fins que el tribunal resolga l'incident.  
10.2. La relació de persones que s'incloga en cada publicació serà amb indicació del nom, cognoms i document d'identitat anonimitzat.  
  
10.3. Qualsevol de les actuacions adoptades per l'òrgan tècnic de selecció derivades del procés selectiu, podrà ser impugnada pels/per les interessats/ades en els casos i en la forma establits per la normativa d'aplicació.  
10.4. Les despeses de desplaçament i estada a València són a càrrec dels aspirants.  
  
  
11. Borsa d'ocupació resultant  
11.1. De conformitat amb el VI Acord de la Comissió de Diàleg Social del Sector Públic Instrumental de la Generalitat relatiu a criteris generals d'aplicació a les ofertes d'ocupació pública i les seues convocatòries, a les borses d'ocupació temporal, així com als processos d'estabilització derivats de la Llei 20/2021, de 28 de desembre, de mesures urgents per a la reducció de la temporalitat en l'ocupació, en el sector públic instrumental de la Generalitat, del resultat d'aquest procés selectiu es constituirà una borsa d'ocupació de la qual formarà part el personal que haja participat en les proves d'accés, haja superat la primera part eliminatòria de la fase d'oposició, haja obtingut en la segona prova la nota mínima de 4 punts, però no haja resultat seleccionat o seleccionada.  
11.2. L'ordre que correspondrà a cada persona que passe a formar part de la borsa estarà determinat per la puntuació aconseguida, que, en tot cas, haurà de ser d'un mínim de 4 (nota de tall) de la fase d'oposició, i es crearà un llistat per ordre de prioritat de major a menor puntuació.  
  
11.3. La vigència d'aquesta borsa començarà a comptar a partir de la publicació en el Diari Oficial de la Generalitat Valenciana de la constitució de la borsa d'ocupació i tindrà caràcter indefinit fins a la constitució d'una nova borsa.  
11.4. La borsa d'ocupació creada a l'efecte servirà per a la contractació per una duració determinada, per a una o més produccions/projectes, o per a un temps cert, per una temporada o pel temps en què una producció i/o programa estiga en cartell, o per a contractacions temporals d'interinitat, totes elles autoritzades per la conselleria que tinga assignades competències en matèria d'hisenda (art. 36 i d. a.20 de la Llei 10/2019, de 27 de desembre, de pressupostos de la Generalitat per a l'exercici 2020), de conformitat amb el Reial decret 1435/1985, d'1 d'agost, pel qual es regula la relació laboral especial dels artistes en espectacles públics, per a qualsevol de les causes establides en el Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors.  
  
11.5 S'haurà de respectar la duració màxima prevista en la legislació laboral per a cada modalitat de contracte laboral que aplicable per a cobrir el lloc temporalment.  
11.6. En allò no previst en aquest apartat, serà d'aplicació el que estableix la Resolució de 31 de juliol de 2018, pel que fa a la situació de les persones que integren la borsa, les renúncies a la citació i baixa automàtica.  
  
12. Tractament de dades personals  
D'acord amb el que estableix el Reglament (UE) 2016/679 del Parlament Europeu i del Consell, de 27 d'abril de 2016, i la Llei orgànica 3/2018, de 5 de desembre, de protecció de dades personals i garantia dels drets digitals, us comuniquem que les dades facilitades a través d'aquesta sol·licitud d'ocupació seran incorporades a un fitxer denominat nòmines, personal i recursos humans titularitat de Palau de les Arts «Reina Sofia», Fundació de la Comunitat Valenciana, a fi de formar part en els processos de selecció de personal que realitze l'entitat. Les dades es conservaran durant el període de temps que es requerisca per al procés de selecció i no seran cedides tret d'obligació legal.  
  
Aquestes dades seran utilitzades amb l'única finalitat de fer-vos participar en els processos de selecció de personal realitzats per Palau de les Arts «Reina Sofia», Fundació de la Comunitat Valenciana.  
En cas de produir-se alguna modificació en les vostres dades, us preguem que ens ho comuniqueu degudament.  
Així mateix, us informem que en qualsevol moment podeu exercir els vostres drets d'accés, rectificació, supressió, portabilitat, limitació o oposició al tractament de les vostres dades, així com de retirar el consentiment prestat o de formular reclamacions davant de l'autoritat de control. Aquestes accions podran exercir-se enviant la sol·licitud per correu electrònic a vwfd@bgemapo.qzp o per correu postal a l'avinguda del Professor López Piñero (Historiador de la Medicina) 1, 46485 València.  
  
València, 3 de maig de 2022.- El director general: Jorge Juan Culla Bayarri.  
  
  
ANNEX I  
Lloc convocatòria  
  
 Codi lloc Denominació Grup. Prof. i nivell  
1 3007 Pianista repertorista III-B (Tècnic superior)  
  
  
Lloc:   
Pianista Repertorista  
  
Missió:  
Integrar, col·laborar i gestionar la preparació i desenvolupament, en assajos i funcions, de les produccions i altres activitats que integren la programació de Les Arts, Centre de Perfeccionament inclòs, vetlant i garantint el bon resultat musical d'aquestes, amb la supervisió i directrius marcades per la Coordinació musical. S'inclouen també totes aquelles tasques relacionades amb el seu grup professional que li siguen encomanades pel seu superior.  
  
Titulació exigida per a l'accés:  
Formació corresponent al nivell 2 del MECES o nivell 6 de l'EQF del títol superior de Música en l'especialitat de piano o equivalent.  
  
Funcions i tasques concretes del lloc:  
Funció 1: Tocar en els assajos de les produccions assignades.  
Tasques adscrites:  
- Acompanyar qualsevol tipus d'assaig (musicals, d'escena, tècnics) necessari per al desenvolupament correcte de l'activitat artística de referència.  
- Realitzar les sessions de coaching requerides amb els solistes.  
- En els assajos amb orquestra, responsabilitzar-se d'aquelles qüestions que afecten els balanços i possibles notes/correccions de caràcter musical.  
- Col·laborar amb el director musical durant el desenvolupament de l'activitat per a garantir el resultat musical que es vol aconseguir.  
- Integrar el «continu», si fora requerit, tant en assajos com en funcions.  
  
Funció 2: Acompanyar les audicions organitzades per Les Arts.  
Tasques adscrites:  
- Acompanyar les audicions de l'àrea artística.  
  
Altres tasques:  
- Assumpció de la responsabilitat com a assistent del director musical i/o la direcció de bandes internes, si la Direcció artística ho requereix.  
- Acompanyament en les classes i/o classes magistrals del centre, si la Direcció artística ho requereix.  
- Assumpció de funcions d'apuntador, si és requerit per a això.  
- Assistència a les reunions encomanades per la direcció artística i/o coordinador/a musical.  
- Execució de qualsevol tasca encomanada per la direcció artística, corresponent al grup i nivell professional del lloc.  
  
Coneixements tècnics requerits:  
- Coneixement del repertori líric i simfonicocoral de diferents èpoques i estils musicals.  
- Coneixements bàsics de la tècnica de cant.  
- Idiomes aplicats al cant.  
  
Habilitats requerides:  
- Habilitat tècnica pianística i musical.  
- Lectura a primera vista.  
- Capacitat de comunicació.  
- Capacitat de treball en equip i d'adaptació als diferents requeriments dels directors musicals.  
- Flexibilitat.   
  
  
ANNEX II  
Audició  
  
1a prova:  
a) Interpretació al piano a elecció del jurat:  
Wolfgang Amadeus Mozart: Le nozze di Figaro (obertura).  
Giuseppe Verdi: I vespri siciliani (obertura).  
Richard Wagner: Tristan und Isolde (introducció del primer acte).  
  
b) Interpretació al piano (marcant les parts vocals) d'un dels següents fragments, a elecció del jurat:  
Wolfgang Amadeus Mozart: Le nozze di Figaro: núm. 16 Finale: «Esci omai garzon malnato?» fins al final de l'acte II.  
Giuseppe Verdi: Otello: Scena V: «Desdemona rea!...» fins al final de l'acte II.  
Giacomo Puccini: La bohème: Inici acte IV fins a l'entrada de Musetta: «C'è Mimì?»  
Hector Berlioz: Les Troyens: núm. 3 Duo «C'est lui!...» (Cassandre-Chorèbe).  
Richard Wagner: Götterdämmerung: acte III: «Starke Scheite schichtet mir dort?» (Brünnhilde).  
Richard Strauss: Salome: Escena final: «Es ist kein Laut zu vernehmen?» fins al final de l'òpera.  
  
2a prova:  
a) Lectura a primera vista.  
b) Tocar sota la direcció d'un director d'orquestra algunes de les obres de la fase 1.  
c) Acompanyament a un cantant proporcionat pel jurat i sense assaig previ, treballant la interpretació i el desenvolupament d'una ària i/o una cançó, a elecció del jurat, d'entre les següents:  
  
ÀRIES:  
Georg Friedrich Händel: Giulio Cesare: «Da tempeste?»  
Giacomo Puccini: Turandot: «Tu che di gel sei cinta?»  
Wolfgang Amadeus Mozart: Don Giovanni: «In quali eccessi...»  
Maurice Ravel: L'heure espagnole: «Ah! La pitoyable aventure?»  
Wolfgang Amadeus Mozart: Die Zauberflöte: «Papagena! Papagena!...»  
  
CANÇONS:  
Giuseppe Verdi: La zingara (sol major)  
Samuel Barber: Sure on this shining night (Si bemoll major)  
Maurice Ravel: Cinq mélodies populares grecques: «Tout gai» (La bemoll major)  
Ferenc Liszt: Die Loreley, S. 273 (Sol major)  
Joaquín Nin: Minué cantado (Sol sostingut menor)  
Giuseppe Verdi: Perduta ho la pace (Re menor-Re major)  
Eduard Toldrà: Camins de fada (Fa major)  
Henri Duparc: L'invitation au voyage (La menor-La major)  
Federico García Lorca: Canciones españolas antiguas: «Las morillas de Jaén» (La major)  
Giuseppe Verdi: L'esule (Fa major)  
  
Les Arts no proporcionarà còpies de cap dels fragments: les persones candidates els hauran d'obtindre pels seus mitjans.